Jong ma van Beaufort-Wes in huis vermoor | Netwerk24
Deur Maygene de Wee 22 Julie 2019 13:29
Anthea Thopps Foto: Facebook
Bure het Sondagoggend haar ma, Miriam Thopps, laat weet dit lyk asof daar ingebreek is by die huis waar Thopps twee huise van haar ouerhuis af woon.
Die voordeur het half oopgestaan.
Miriam is na die huis om te kyk waar haar tweede oudste dogter is.
Dit was reeds ná 12:00. Sy het haar dogter se lyk op die vloer in die huis gekry. Haar onderlyf was kaal en sy het net 'n T-hemp aangehad. Die jong ma van 'n driejarige seuntjie, Shaye, was reeds dood, haar lyk yskoud.
Thopps se tannie Geraldine Thopps sê hulle vermoed dat sy ook verkrag is.
"Haar ma het toe sy op haar lyk afkom, aan haar gevat, maar sy was reeds yskoud. Sy het na buite gehardloop en mense gevra om die polisie te bel."
Geraldine het Maandag gesê die polisie het vir hulle gesê dat die ondersoek by die huis afgehandel is.
"Die lykskouing word Dinsdag gedoen. Ons sal dan weet hoe sy dood is."
Geraldine sê hul familie is gebroke. "Haar ma het op haar lyk afgekom. Anthea was soos 'n kind vir my. Sy en my oudste dogter was soos susters, hulle het saam grootgeword."
'n Bron op die dorp sê Thopps se hande was vasgemaak en dat sy vermoedelik met 'n skoenveter verwurg is.
Geraldine sê hulle weet nie of sy vasgebind was nie. "Haar ma het net aan haar lyk gevoel en toe sy besef sy is dood, het sy om hulp gaan soek. Sy het nie gekyk of sy vasgemaak is nie."
Die bron het ook gesê dat die polisie 'n man wat sowat twee weke gelede uit die tronk vrygelaat is, vir ondervraging in verband met Thopps se dood ingeneem het. Haar selfoon is glo in Klipblomstraat in die man se besit gevind, 'n hanetree van die huis waar Thopps se lyk gevind is.